title: 2008/143/EB: 2008 m. sausio 28 d. Tarybos sprendimas dėl Europos bendrijos bei jos valstybių narių ir Kinijos Liaudies Respublikos Vyriausybės susitarimo dėl jūrų transporto sudarymo

text:
21.2.2008

               LT

               Europos Sąjungos oficialusis leidinys

               L 46/23

         TARYBOS SPRENDIMAS
   2008 m. sausio 28 d.
   dėl Europos bendrijos bei jos valstybių narių ir Kinijos Liaudies Respublikos Vyriausybės susitarimo dėl jūrų transporto sudarymo
   (2008/143/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 80 straipsnio 2 dalį, kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               1998 m. vasario 12 d. Taryba įgaliojo Komisiją pradėti derybas dėl Europos bendrijos bei jos valstybių narių ir Kinijos Liaudies Respublikos Vyriausybės susitarimo dėl jūrų transporto (toliau – Susitarimas) ir šiuo tikslu nustatė derybinius nurodymus.

               (2)

               Šios derybos buvo sėkmingos ir 2001 m. gruodžio 12 d. Komisija parafavo Susitarimą.

               (3)

               2002 m. gruodžio 6 d. Briuselyje Susitarimas buvo pasirašytas su sąlyga, kad jis bus sudarytas vėliau.

               (4)

               2005 m. rugsėjo 5 d. Pekine buvo pasirašytas Protokolas, iš dalies keičiantis Susitarimą, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.

               (5)

               Pagal 2005 m. Stojimo akto 6 straipsnio 2 dalį Bulgarija ir Rumunija turi prisijungti prie Susitarimo remiantis Tarybos ir Kinijos Liaudies Respublikos protokolu.

               (6)

               Būtinos konstitucinės ir institucinės procedūros yra užbaigtos, todėl Susitarimas turėtų būti patvirtintas,

         NUSPRENDĖ:
   1 straipsnis
   Bendrijos vardu tvirtinamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto.
   Susitarimo tekstas (2) pridedamas prie šio sprendimo.
   2 straipsnis
   Tarybos pirmininkas Europos bendrijos ir jos valstybių narių vardu pateikia Susitarimo 15 straipsnio 2 dalyje numatytą pranešimą.

      Priimta Briuselyje, 2008 m. sausio 28 d.

            Tarybos vardu

            Pirmininkas

         D. RUPEL

      (1)  2003 m. rugsėjo 2 d. nuomonė (OL C 76 E, 2004 3 25, p. 102).

      (2)  Žr. šio Oficialiojo leidinio p. 25.
    ---documentbreak---

               21.2.2008

               LT

               Europos Sąjungos oficialusis leidinys

               L 46/25

         VERTIMAS
   Europos bendrijos bei jos valstybių narių ir Kinijos Liaudies Respublikos vyriausybės
   SUSITARIMAS
   dėl jūrų transporto
   BELGIJOS KARALYSTĖ,
   DANIJOS KARALYSTĖ,
   VOKIETIJOS FEDERACINĖ RESPUBLIKA,
   GRAIKIJOS RESPUBLIKA,
   ISPANIJOS KARALYSTĖ,
   PRANCŪZIJOS RESPUBLIKA,
   AIRIJA,
   ITALIJOS RESPUBLIKA,
   LIUKSEMBURGO DIDŽIOJI HERCOGYSTĖ,
   NYDERLANDŲ KARALYSTĖ,
   AUSTRIJOS RESPUBLIKA,
   PORTUGALIJOS RESPUBLIKA,
   SUOMIJOS RESPUBLIKA,
   ŠVEDIJOS KARALYSTĖ,
   JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
   Europos bendrijos steigimo sutarties Šalys (toliau – Bendrijos valstybės narės) bei
   EUROPOS BENDRIJA
   (toliau – Bendrija)
   ir
   KINIJOS LIAUDIES RESPUBLIKOS VYRIAUSYBĖ
   (toliau – Kinija),
   ATSIŽVELGDAMOS į 1985 m. gegužės Europos ekonominės bendrijos ir Kinijos Liaudies Respublikos prekybinio ir ekonominio bendradarbiavimo susitarimą;
   ATSIŽVELGDAMOS į Bendrijos bei jos valstybių narių ir Kinijos tarpusavio santykių jūrų srityje svarbą;
   MANYDAMOS, kad Šalių bendradarbiavimas tarptautinio jūrų transporto srityje bus naudingas plėtojant Kinijos ir Bendrijos bei jos valstybių narių prekybinius ir ekonominius santykius;
   NORĖDAMOS lygybės ir abipusės naudos pagrindu dar labiau sustiprinti ir sutvirtinti santykius tarptautinio jūrų transporto srityje;
   PRIPAŽINDAMOS jūrų transporto paslaugų svarbą ir norėdamos dar labiau paskatinti įvairiarūšio transporto naudojimą, kai vienas iš etapų yra vežimas jūra, kad būtų užtikrintas didesnis transporto grandinės efektyvumas;
   PRIPAŽINDAMOS tolesnės lankstaus ir į rinką orientuoto požiūrio plėtros svarbą ir savo tarptautinio krovininio transporto paslaugų kontrolės bei eksploatavimo veiksmingoje tarptautinio jūrų transporto sistemoje naudą abiejų Šalių ūkio subjektams;
   ATSIŽVELGDAMOS į esamus Bendrijos valstybių narių ir Kinijos dvišalius jūrų srities susitarimus;
   PALAIKYDAMOS Pasaulio prekybos organizacijoje vykstančias daugiašales derybas dėl jūrų transporto paslaugų;
   BELGIJOS KARALYSTĖ:
   Isabelle DURANT
   Ministro pirmininko pavaduotoją ir Mobilumo bei transporto ministrę
   DANIJOS KARALYSTĖ:
   Bendt BENDTSEN
   Ekonomikos, prekybos ir pramonės ministrą
   VOKIETIJOS FEDERACINĖ RESPUBLIKA:
   Manfred STOLPE
   Federalinį transporto, statybos ir būsto ministrą
   Wilhelm SCHÖNFELDER
   Ambasadorių, Vokietijos Federacinės Respublikos nuolatinį atstovą
   GRAIKIJOS RESPUBLIKA:
   Georgios ANOMERITIS
   Prekybinės laivybos ministrą
   ISPANIJOS KARALYSTĖ:
   Francisco ÁLVAREZ-CASCOS FERNÁNDEZ
   Vidaus plėtros ministrą
   PRANCŪZIJOS RESPUBLIKA:
   Pierre SELLAL
   Ambasadorių, Prancūzijos Respublikos nuolatinį atstovą
   AIRIJA:
   Peter GUNNING
   Airijos nuolatinio atstovo pavaduotoją
   ITALIJOS RESPUBLIKA:
   Pietro LUNARDI
   Infrastruktūros ir transporto ministrą
   LIUKSEMBURGO DIDŽIOJI HERCOGYSTĖ:
   Henri GRETHEN
   Ekonomikos reikalų ministrą, transporto ministrą
   NYDERLANDŲ KARALYSTĖ:
   Roelf Hendrik de BOER
   Transporto, ryšių ir viešųjų darbų ministrą
   AUSTRIJOS RESPUBLIKA:
   Mathias REICHHOLD
   Federalinį transporto, inovacijos ir technologijų ministrą
   PORTUGALIJOS RESPUBLIKA:
   Luís Francisco VALENTE DE OLIVEIRA
   Viešųjų darbų, transporto ir būsto ministrą
   SUOMIJOS RESPUBLIKA:
   Kimmo SASI
   Transporto ir ryšių ministrą
   ŠVEDIJOS KARALYSTĖ:
   Ulrica MESSING
   Ryšių ministrę
   JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ:
   David JAMIESON
   Transporto parlamentinį valstybės sekretorių
   EUROPOS BENDRIJA:
   Bendt BENDTSEN
   Danijos Karalystės Ekonomikos reikalų, prekybos ir pramonės ministrą
   Europos Sąjungos Tarybos pirmininką
   Loyola de PALACIO
   Europos Bendrijų Komisijos pirmininko pavaduotoją
   KINIJOS LIAUDIES RESPUBLIKOS VYRIAUSYBĖ:
   Chunxian ZHANG
   Kinijos Liaudies Respublikos ryšių ministrą
   SUSITARĖ:
   1 straipsnis
   Tikslas
   Šio Susitarimo tikslas – Šalių ūkio subjektų naudai pagerinti sąlygas, kuriomis atliekamos krovininio jūrų transporto operacijos, kurių kilmės arba paskirties šalis yra Kinija, kurių kilmės arba paskirties šalis yra Bendrija, taip pat kurių kilmės arba paskirties šalis yra Bendrija ar Kinija ir trečiosios šalys. Jis grindžiamas laisvės teikti jūrų transporto paslaugas, laisvos prieigos prie krovinių ir laisvės naudotis trečiųjų šalių teikiamomis transporto paslaugomis, galimybės be apribojimų naudotis uostais bei papildomomis paslaugomis ir nediskriminavimo jais naudojantis, taip pat nediskriminavimo komercinės veiklos srityje principais. Jis apima visus paslaugų „nuo durų iki durų“ aspektus.
   2 straipsnis
   Taikymo sritis
   1.   Šis Susitarimas taikomas tarptautiniam krovininiam jūrų transportui ir logistikos paslaugoms, įskaitant įvairiarūšį transportą, kai vienas iš etapų yra vežimas jūra, tarp Kinijos ir Bendrijos valstybių narių uostų, taip pat tarptautiniam krovininiam jūrų transportui tarp Bendrijos valstybių narių uostų. Jis taip pat taikomas trečiųjų šalių teikiamoms transporto paslaugoms ir įrangos, pavyzdžiui, tuščių konteinerių, kurie vežami ne kaip krovinys už mokestį, vežimui tarp Kinijos uostų arba tarp Bendrijos valstybės narės uostų.
   Jei vienos Šalies laivai išplaukia iš vieno kitos Šalies uosto į kitą arba iš vienos Bendrijos valstybės narės uosto į kitą pakrauti užsienio šalims skirto krovinio arba iškrauti iš užsienio atvežto krovinio, tai laikoma tarptautiniu jūrų transportu.
   Šis Susitarimas netaikomas vidaus transporto operacijoms vien tik tarp Kinijos uostų arba bet kurios Bendrijos valstybės narės uostų.
   2.   Šis Susitarimas neturi įtakos Kinijos ir Bendrijos valstybių narių dvišalių jūrų srities susitarimų taikymui tose srityse, kurios nepatenka į šio Susitarimo taikymo sritį.
   3.   Šis Susitarimas neturi įtakos trečiųjų šalių laivų teisei vykdyti krovinių ir keleivių vežimą tarp Šalių uostų arba bet kurios Šalies ir trečiosios šalies uostų.
   3 straipsnis
   Sąvokos
   Šiame Susitarime:

               a)

               tarptautinės krovininės jūrų transporto ir logistikos paslaugos apima tarptautinio krovininio jūrų transporto paslaugų teikimą ir susijusias krovos darbų, krovinių saugojimo bei sandėliavimo paslaugas, muitinės procedūrų atlikimo paslaugas, konteinerių sandėliavimo ir saugojimo paslaugas uoste ir sausumoje, laivybos agentūrų paslaugas ir krovinių ekspedijavimo paslaugas;

               b)

               įvairiarūšio transporto operacijos – prekių vežimas remiantis vienu dokumentu ir naudojant daugiau kaip vieną transporto rūšį, įskaitant vežimo jūra etapą;

               c)

               laivybos agentūrų paslaugos – veikla, kurią sudaro atstovavimas vienos ar daugiau laivybos linijų ar laivybos bendrovių verslo interesams tam tikroje geografinėje zonoje, veikiant kaip agentas, šiais tikslais:

                           —

                           jūrų transporto bei susijusių paslaugų rinkodaros ir prekybos jomis, pradedant pasiūlymo pateikimu ir baigiant sąskaitos išrašymu, taip pat važtaraščių išdavimas bendrovių vardu, sutarčių dėl būtinų susijusių paslaugų sudarymas, dokumentų rengimas ir verslo informacijos teikimas,

                           —

                           veikimo bendrovių vardu organizuojant laivo sustojimą uoste arba prireikus perimant krovinius;

               d)

               krovinių ekspedijavimo paslaugos – veikla, kurią sudaro siuntimo operacijų organizavimas ir priežiūra siuntėjų vardu, sudarant sutartis dėl susijusių paslaugų, rengiant dokumentus ir teikiant verslo informaciją;

               e)

               laivybos bendrovė – bendrovė, atitinkanti šiuos reikalavimus:

                           i)

                           įsteigta pagal Kinijos arba Bendrijos ar Bendrijos valstybės narės viešąją arba privatinę teisę;

                           ii)

                           jos registruota buveinė, centrinė administracija arba pagrindinė verslo vieta yra atitinkamai Kinijoje arba Bendrijoje;

                           iii)

                           teikia tarptautinio jūrų transporto paslaugas jai priklausančiais arba jos naudojamais laivais.

                     Ne Bendrijoje ar Kinijoje įsisteigusioms laivybos bendrovėms, kurias kontroliuoja atitinkamai Bendrijos valstybės narės arba Kinijos piliečiai, šis Susitarimas taip pat taikomas, jei jų laivai yra registruoti toje valstybėje narėje arba Kinijoje pagal atitinkamus teisės aktus.

               f)

               dukterinė bendrovė – laivybos bendrovei priklausanti bendrovė, turinti juridinio asmens statusą;

               g)

               filialas – laivybos bendrovei priklausantis padalinys, neturintis juridinio asmens statuso;

               h)

               atstovybė – vienoje Šalyje įsisteigusi kitos Šalies laivybos bendrovės atstovybė;

               i)

               laivas – bet koks prekybos laivas, pagal Kinijos arba Bendrijos ar jos valstybių narių teisės aktus įregistruotas bet kurios Šalies laivų registravimo įstaigoje kaip plaukiojantis su tos Šalies vėliava ir užsiimantis tarptautiniu jūrų transportu, įskaitant laivus, plaukiojančius su trečiosios šalies vėliava, tačiau priklausančius Kinijos ar Bendrijos valstybės narės laivybos bendrovei arba jos naudojamus. Tačiau šis terminas neapima karo laivų ir jokių kitų ne prekybai naudojamų laivų.

         4 straipsnis
   Paslaugų teikimas
   1.   Laivams, kurie plaukioja su kitos Šalies vėliava arba kuriuos naudoja kitos Šalies piliečiai ar bendrovės kiekviena Šalis toliau taiko ne mažiau palankias sąlygas nei savo laivams dėl galimybės naudotis uostais, tų uostų infrastruktūra ir papildomomis paslaugomis, taip pat dėl susijusių mokesčių bei rinkliavų, muitinės formalumų ir prieplaukų bei pakrovimo ir iškrovimo įrenginių skyrimo.
   2.   Šalys įsipareigoja veiksmingai nediskriminavimo ir komerciniu pagrindu taikyti galimybės be apribojimų naudotis tarptautine jūrų transporto rinka ir eismu principą.
   3.   Taikydamos šio straipsnio 1 ir 2 dalyse nustatytus principus, Šalys:

               a)

               į būsimus susitarimus su trečiosiomis šalimis dėl jūrų transporto paslaugų neįtraukia krovinių pasidalijimo straipsnių ir per pagrįstą laiką panaikina tokias nuostatas, jei jos yra ankstesniuose dvišaliuose susitarimuose;

               b)

               įsigaliojus šiam Susitarimui, panaikina visas vienašales administracines, technines ar kitas priemones, kurios galėtų netiesiogiai varžyti ir turėti diskriminuojantį poveikį laisvam paslaugų teikimui tarptautinio jūrų transporto srityje;

               c)

               šiam Susitarimui įsigaliojus, neįgyvendina administracinių, techninių ar teisinių priemonių, kurios galėtų turėti diskriminuojantį poveikį kitos Šalies piliečiams ar bendrovėms teikiant tarptautinio jūrų transporto paslaugas.

         4.   Viena Šalis nediskriminavimo pagrindu ir atitinkamų bendrovių sutartomis sąlygomis sudaro kitos Šalies laivybos bendrovėms galimybę ir leidžia naudotis fiderinėmis paslaugomis, kurias teikia pirmojoje Šalyje įregistruotos laivybos bendrovės, vykdančios tarptautinį krovinių vežimą tarp Kinijos uostų arba tarp Bendrijos valstybės narės uostų.
   5 straipsnis
   Komercinė veikla
   Tarptautinio krovininio jūrų transporto ir logistikos paslaugų teikimo srityje, įskaitant įvairiarūšio transporto operacijas „nuo durų iki durų“, kiekviena Šalis leidžia kitos Šalies laivybos bendrovėms įsteigti visiškai joms priklausančias arba bendras dukterines bendroves, filialus arba atstovybes ir šioms dukterinėms bendrovėms bei filialams užsiimti ekonomine veikla laikantis jos įstatymų ir kitų teisės aktų. Tokia veikla apima toliau išvardytas veiklos rūšis, bet jomis neapsiriboja:

               1)

               krovinių paiešką ir vietos rezervavimą;

               2)

               važtaraščio paruošimą, patvirtinimą, tvarkymą ir išdavimą, įskaitant tarptautiniame jūrų transporte paprastai pripažįstamą mišrųjį važtaraštį; dokumentų, susijusių su transporto dokumentais ir muitinės dokumentais, paruošimą;

               3)

               frachto ir kitų mokesčių, pagrįstų paslaugų teikimo sutartimis arba tarifais, nustatymą, surinkimą ir perdavimą;

               4)

               derybas dėl paslaugų teikimo sutarčių ir jų pasirašymą;

               5)

               sutarčių dėl vežimo keliais, geležinkeliu, krovinio išskirstymo ir kitų susijusių papildomų paslaugų pasirašymą;

               6)

               tarifų pateikimą ir paskelbimą;

               7)

               su jų paslaugomis susijusios rinkodaros veiklos vykdymą;

               8)

               ūkinei veiklai būtinos įrangos turėjimą;

               9)

               verslo informacijos teikimą visomis priemonėmis, įskaitant kompiuterines informacijos sistemas ir elektroninį keitimąsi duomenimis, nepažeidžiant nediskriminuojančių su telekomunikacijomis susijusių apribojimų;

               10)

               bendrų bendrovių steigimą su bet kuria vietine laivybos agentūra su agentūra susijusiai veiklai vykdyti, pavyzdžiui, laivų sustojimo uoste organizavimui arba siųsti skirtų krovinių priėmimui.

         6 straipsnis
   Skaidrumas
   1.   Kiekviena Šalis, iš anksto pasikonsultavusi ir deramai iš anksto pranešusi, nedelsdama paskelbia visas atitinkamas visuotinai taikomas priemones, susijusias su šio Susitarimo taikymu arba turinčias jam įtakos.
   2.   Jei nėra praktiškai įmanoma paskelbti, kaip nurodyta 1 dalyje, pasirūpinama, kad tokia informacija būtų viešai prieinama kitais būdais.
   3.   Kiekviena Šalis nedelsdama atsako į visus kitos Šalies prašymus pateikti konkrečią informaciją apie bet kurias jos visuotinai taikomas priemones, kaip apibrėžta 1 dalyje.
   7 straipsnis
   Vidaus reglamentavimas
   1.   Šalys užtikrina, kad visos visuotinai taikomos priemonės, turinčios įtakos prekybai tarptautinio jūrų transporto paslaugomis, būtų administruojamos pagrįstai, objektyviai ir nešališkai.
   2.   Tais atvejais, kai būtina gauti leidimą, Šalies kompetentingos institucijos per pagrįstą laiką po to, kai pateikiamas prašymas, kuris laikomas išsamiu pagal nacionalinius įstatymus ir kitus teisės aktus, praneša pareiškėjui dėl prašymo priimtą sprendimą. Pareiškėjo prašymu Šalies kompetentingos institucijos be nepagrįsto delsimo pateikia informaciją apie prašymo nagrinėjimo eigą.
   3.   Siekiant užtikrinti, kad su techniniais standartais ir licencijavimo reikalavimais bei tvarka susijusios priemonės nesudarytų bereikalingų kliūčių prekybai, reikalavimai grindžiami objektyviais, nediskriminuojančiais, iš anksto nustatytais ir skaidriais kriterijais, pavyzdžiui, pajėgumu teikti atitinkamą paslaugą; licencijų išdavimo tvarkos atveju, jos neturi būti paslaugos teikimo apribojimas arba kliūtis paslaugų teikimui.
   8 straipsnis
   Pagrindinis personalas
   Vienoje Šalyje įsisteigusios kitos Šalies laivybos bendrovėms visiškai priklausančios arba bendros dukterinės bendrovės, filialai arba atstovybės, laikydamiesi priimančiojoje šalyje galiojančių teisės aktų, turi teisę įdarbinti pagrindinį personalą, nesvarbu, kokios pilietybės. Kiekviena Šalis palengvina užsieniečių darbuotojų leidimų dirbti ir vizų gavimo procesą.
   9 straipsnis
   Mokėjimai ir kapitalo judėjimas
   1.   Vienos Šalies piliečių ar bendrovių pajamos iš kitoje Šalyje vykdomų tarptautinio jūrų transporto ir įvairiarūšio transporto operacijų gali būti gaunamos laisvai konvertuojama valiuta.
   2.   Vienoje Šalyje įsisteigusių kitos Šalies laivybos bendrovių dukterinių bendrovių, filialų ir atstovybių ūkinės veiklos pajamos gali būti gaunamos ir išlaidos gali būti daromos priimančiosios šalies valiuta. Minėtoms laivybos bendrovėms, dukterinėms bendrovėms, filialams arba atstovybėms sumokėjus vietinius mokesčius, likutis gali būti laisvai persiunčiamas į užsienį, perskaičiuojant persiuntimo dieną banko nustatytu keitimo kursu.
   10 straipsnis
   Bendradarbiavimas jūrų srityje
   Siekdamos paskatinti jūrų pramonės plėtrą, Šalys skatina savo kompetentingas institucijas, laivybos bendroves, uostus, atitinkamas mokslinių tyrimų įstaigas, universitetus ir kolegijas bendradarbiauti toliau išvardytose srityse, bet jomis neapsiriboti:

               1)

               tarptautinėse jūrų organizacijose keistis su savo veikla susijusiomis nuomonėmis;

               2)

               rengti ir tobulinti teisės aktus, susijusius su jūrų transportu ir rinkos valdymu;

               3)

               skatinti veiksmingas tarptautinei prekybai jūra skirtas transporto paslaugas efektyviai naudojant Šalių uostus ir laivynus;

               4)

               užtikrinti laivybos saugumą ir užkirsti kelią jūrų taršai;

               5)

               skatinti mokymą ir rengimą jūrų srityje, ypač jūrininkų rengimą;

               6)

               keistis personalu, moksline informacija ir technologijomis;

               7)

               sustiprinti kovos su piratais ir terorizmu pastangas.

         11 straipsnis
   Konsultacijos ir ginčų sprendimas
   1.   Šalys nustato atitinkamas procedūras deramam šio Susitarimo įgyvendinimui užtikrinti.
   2.   Kilus Šalių ginčui dėl šio Susitarimo aiškinimo arba taikymo, jų kompetentingos institucijos mėgina išspręsti ginčą draugiškomis konsultacijomis. Jei taip nesusitariama, ginčas sprendžiamas diplomatiniais kanalais.
   12 straipsnis
   Keitimas
   Šį Susitarimą galima iš dalies keisti rašytiniu Šalių susitarimu, o pakeitimas įsigalioja 15 straipsnio 2 dalyje nurodyta tvarka.
   13 straipsnis
   Teritorinis taikymas
   Šis Susitarimas taikomas teritorijoms, kuriose taikoma Europos bendrijos steigimo sutartis, toje Sutartyje nustatytomis sąlygomis, ir Kinijos teritorijai.
   14 straipsnis
   Autentiškas tekstas
   Šis Susitarimas parengiamas dviem egzemplioriais anglų, danų, graikų, ispanų, italų, olandų, portugalų, prancūzų, suomių, švedų, vokiečių ir kinų kalbomis; visi tie tekstai yra autentiški.
   15 straipsnis
   Galiojimo trukmė ir įsigaliojimas
   1.   Šis Susitarimas sudaromas penkeriems metams. Jis kasmet automatiškai pratęsiamas, nebent kuri nors Šalis raštu jį denonsuotų likus šešiems mėnesiams iki jo galiojimo pabaigos.
   2.   Šį Susitarimą Šalys patvirtina laikydamosi savo procedūrų.
   Šis Susitarimas įsigalioja antro mėnesio nuo tos dienos, kai Šalys viena kitai praneša, kad pirmojoje pastraipoje nurodytos procedūros buvo užbaigtos, pirmą dieną.
   3.   Jei tam tikrais klausimais šis Susitarimas mažiau palankus nei esami atskirų Bendrijos valstybių narių ir Kinijos dvišaliai susitarimai, nepažeidžiant Bendrijos įsipareigojimų ir atsižvelgiant į Europos bendrijos steigimo sutartį, taikomos palankesnės nuostatos. Šio Susitarimo nuostatos pakeičia anksčiau Bendrijos valstybių narių ir Kinijos sudarytų dvišalių susitarimų nuostatas, jei pastarosios neatitinka šio Susitarimo nuostatų, išskyrus pirmesniame sakinyje nurodytus atvejus, arba yra joms tapačios. Toliau taikomos esamų dvišalių susitarimų nuostatos, kurios nepatenka į šio Susitarimo taikymo sritį.
   TAI PALIUDYDAMI šį Susitarimą pasirašė toliau nurodyti įgaliotieji atstovai.

      EN FE DE LO CUAL, los plenipotenciarios abajo firmantes suscriben el presente Acuerdo.
      TIL BEKRÆFTELSE HERAF har undertegnede befuldmægtigede underskrevet denne aftale.
      ZU URKUND DESSEN haben die unterzeichneten Bevollmächtigten dieses Abkommen unterzeichnet.
      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι έθεσαν την υπογραφή τους κάτω από την παρούσα συμφωνία.
      IN WITNESS WHEREOF the undersigned Plenipotentiaries have signed this Agreement.
      EN FOI DE QUOI, les plénipotentiaires soussignés ont apposé leur signature sur le présent accord.
      IN FEDE DI CHE i Plenipotenziari sottoscritti hanno apposto le loro firme in calce al presente accordo.
      TEN BLIJKE WAARVAN de, hiertoe naar behoren gemachtigde, ondergetekenden hun handtekening onder deze overeenkomst hebben gesteld.
      EM FÉ DO QUE, os abaixo-assinados apuseram as suas assinaturas no presente Acordo.
      TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen.
      TILL BEVIS HÄRPÅ har undertecknade befullmäktigade undertecknat detta avtal.

      Hecho en Bruselas, el seis de diciembre del dos mil dos.
      Udfærdiget i Bruxelles den sjette december to tusind og to.
      Geschehen zu Brüssel am sechsten Dezember zweitausendzwei.
      'Εγινε στις Βρυξέλλες, στις έξι Δεκεμβρίου δύο χιλιάδες δύο.
      Done at Brussels on the sixth day of December in the year two thousand and two.
      Fait à Bruxelles, le six décembre deux mille deux.
      Fatto a Bruxelles, addì sei dicembre duemiladue.
      Gedaan te Brussel, de zesde december tweeduizendtwee.
      Feito em Bruxelas, em seis de Dezembro de dois mil e dois.
      Tehty Brysselissä kuudentena päivänä joulukuuta vuonna kaksituhattakaksi.
      Som skedde i Bryssel den sjätte december tjugohundratvå.

         Pour le Royaume de Belgique
         Voor het Koninkrijk België
         Für das Königreich Belgien

         Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
         Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
         Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

         På Kongeriget Danmarks vegne

         Für die Bundesrepublik Deutschland

         Για την Ελληνική Δημοκρατία

         Por el Reino de España

         Pour la Republique française

         Thar cheann Na hÉireann
         For Ireland

         Per la Repubblica italiana

         Pour le Grand-Duché de Luxembourg

         Voor het Koninkrijk der Nederlanden

         Für die Republik Österreich

         Pela República Portuguesa

         Suomen tasavallan puolesta

         För Konungariket Sverige

         For the United Kingdom of Great Britain and Northern Ireland

         Por la Comunidad Europea
         For Det Europæiske Fællesskab
         Für die Europäische Gemeinschaft
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Voor de Europese Gemeenschap
         Pela Comunidade Europeia
         Euroopan yhteisön puolesta
         På Europeiska gemenskapens vägnar


title: 2017 m. rugsėjo 13 d. Europos Parlamento ir Tarybos sprendimas (ES) 2017/1565, suteikti Moldovos Respublikai makrofinansinę paramą

text:
20.9.2017

               LT

               Europos Sąjungos oficialusis leidinys

               L 242/14

         EUROPOS PARLAMENTO IR TARYBOS SPRENDIMAS (ES) 2017/1565
   2017 m. rugsėjo 13 d.
   suteikti Moldovos Respublikai makrofinansinę paramą
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 212 straipsnio 2 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:

               (1)

               Europos Sąjunga (toliau – Sąjunga) ir Moldovos Respublika toliau plėtoja santykius remdamosi Europos kaimynystės politika (EKP) ir Rytų partnerystės priemone. 2009 m. Moldovos Respublikai tapus Rytų partnerystės šalimi, vyko derybos dėl Sąjungos ir Moldovos Respublikos asociacijos susitarimo. Tas susitarimas (2) (toliau – Asociacijos susitarimas), kuriame numatyta laipsniškai sukurti išsamią ir visapusišką laisvosios prekybos erdvę (IVLPE), buvo pasirašytas 2014 m. birželio 27 d., o įsigaliojo 2016 m. liepos 1 d.;

               (2)

               Moldovos Respublikos ekonomiką smarkiai paveikė politinis nestabilumas nuo 2014 m. lapkričio mėn. rinkimų iki 2016 m. sausio mėn., bankinio sukčiavimo skandalas, silpna ekonominė veikla regione ir Rusijos nustatytas importo draudimas. Tai prisidėjo prie recesijos, prekybos deficito didėjimo ir smarkaus užsienio valiutos atsargų sumažėjimo per praėjusius metus;

               (3)

               2016 m. pradžioje suformavusios naują vyriausybę ir paskyrusios naują Moldovos nacionalinio banko valdytoją valdžios institucijos parodė naują ryžtą siekiant daryti pažangą įgyvendinant būtinas politines reformas ir spręsti finansų sektoriuje bei viešųjų finansų administravimo srityje kylančias šalies valdymo problemas;

               (4)

               siekiant padėti šaliai eiti nauju reformų keliu, po 2016 m. vasario 15 d. Užsienio reikalų tarybos priimtų išvadų Sąjunga ir Moldovos Respublika susitarė dėl prioritetinių reformų veiksmų gairių. Įgyvendindama šias veiksmų gaires Moldovos Respublika padarė didelę pažangą;

               (5)

               atsižvelgdami į politines permainas ir ekonominius sunkumus, Moldovos Respublikos valdžios institucijos ir Tarptautinis valiutos fondas (TVF) 2016 m. liepos mėn. priėmė trejų metų susitarimą dėl 178,7 mln. USD vertės išplėstinės kredito priemonės ir išplėstinės fondo priemonės (IKP / IFP). Tą 2016 m. lapkričio 7 d. susitarimą patvirtino TVF valdyba. Tikimasi, kad įgyvendinant šią TVF programą Moldovos Respublikos valdžios institucijos galės sparčiai pagerinti finansų sektoriaus valdymą ir priežiūrą, sugriežtinti makroekonominio ir finansinio stabilumo užtikrinimo politiką ir paskatinti tvarų, integracinį augimą;

               (6)

               blogėjant ekonominei padėčiai ir perspektyvai, 2015 m. rugpjūčio mėn. Moldovos Respublika paprašė papildomos makrofinansinės paramos iš Sąjungos, o prašymą pakartojo 2016 m. kovo mėn.;

               (7)

               pagal Europos kaimynystės priemonę (EKP) Sąjunga ketina Moldovos Respublikai teikti apie 610–746 mln. EUR paramą, įskaitant paramą biudžetui ir techninę paramą. Tačiau 2015 m. pradžioje paramos biudžetui išmokos iš Sąjungos biudžeto buvo nutrauktos ir bus atnaujintos tik tuomet, kai bus patvirtinta nauja TVF programa ir įvykdytos visos paramos biudžetui teikimo sąlygos;

               (8)

               atsižvelgiant į tai, kad Moldovos Respublikai taikoma EKP, šalis turėtų būti laikoma atitinkančia Sąjungos makrofinansinės paramos teikimo reikalavimus;

               (9)

               Sąjungos makrofinansinė parama turėtų būti išskirtinė nesusietos ir netikslinės paramos mokėjimų balansui koreguoti finansinė priemonė, kuria siekiama patenkinti neatidėliotinus paramos gavėjo išorės finansavimo poreikius ir kuri turėtų padėti įgyvendinti politikos programą, apimančią griežtas skubias koregavimo ir struktūrinių reformų priemones, skirtas mokėjimų balanso būklei gerinti artimiausiu metu;

               (10)

               kadangi nepaisant TVF ir kitų daugiašalių įstaigų suteiktų lėšų tebėra likęs didelis Moldovos Respublikos mokėjimų balanso išorės finansavimo trūkumas, Sąjungos makrofinansinė parama, kuri turi būti teikiama Moldovos Respublikai esamomis išskirtinėmis aplinkybėmis, laikoma tinkamu atsaku į Moldovos Respublikos prašymą padėti stabilizuoti ekonomiką, kartu įgyvendinant TVF programą. Sąjungos makrofinansinė parama padėtų Moldovos Respublikai stabilizuoti ekonomiką ir vykdyti struktūrinių reformų darbotvarkę, taip papildant išteklius, gaunamus pagal finansinį susitarimą su TVF;

               (11)

               Sąjungos makrofinansine parama turėtų būti siekiama padėti Moldovos Respublikai atkurti tvarią išorės finansavimo padėtį ir tokiu būdu remti didesnį šalies politinį ir makroekonominį stabilumą, stiprinti ekonomikos ir finansų valdymą, įskaitant išsamų ir į rezultatus orientuotą bankinio sukčiavimo tyrimą, taip pat stiprinti gerą energetikos valdymą ir politinį teisminių institucijų nepriklausomumą;

               (12)

               Sąjungai teikiant makrofinansinę paramą, kartu turėtų būti skiriamos išmokos, susijusios su paramos biudžetui operacijomis, finansuojamomis iš EKP biudžeto;

               (13)

               Sąjungos makrofinansinės paramos suma nustatoma remiantis visapusišku Moldovos Respublikos likusių išorės finansavimo poreikių kiekybiniu įvertinimu ir atsižvelgiant į jos pajėgumą finansuoti savo poreikius nuosavais ištekliais, visų pirma naudojant turimas tarptautines atsargas. Sąjungos makrofinansinė parama turėtų papildyti TVF ir Pasaulio banko taikomas programas ir teikiamus išteklius. Paramos suma nustatoma taip pat atsižvelgiant į numatomus finansinius daugiašalių paramos teikėjų įnašus ir poreikį užtikrinti sąžiningą Sąjungos ir kitų paramos teikėjų naštos pasidalijimą, taip pat į Moldovos Respublikoje jau įgyvendinamas kitas Sąjungos išorės finansavimo priemones ir į pridėtinę bendro Sąjungos dalyvavimo vertę;

               (14)

               atsižvelgiant į Moldovos Respublikos likutinio išorės finansavimo poreikius, pagal vienam gyventojui tenkančias pajamas ir skurdo rodiklius vertinamą ekonominio išsivystymo lygį, pajėgumą finansuoti savo poreikius nuosavais ištekliais, visų pirma naudojant turimas tarptautines atsargas, ir į skolos tvarumo analize pagrįstą šalies pajėgumo grąžinti lėšas įvertinimą, dalis paramos turėtų būti teikiama dotacijomis;

               (15)

               Komisija turėtų užtikrinti, kad Sąjungos makrofinansinė parama teisiškai ir iš esmės atitiktų įvairių išorės veiksmų sričių pagrindinius principus ir tikslus, priemones, kurių buvo imtasi tose srityse, ir kitą susijusią Sąjungos politiką;

               (16)

               Sąjungos makrofinansinė parama turėtų padėti Sąjungai vykdyti išorės politiką dėl Moldovos Respublikos. Komisijos tarnybos ir Europos išorės veiksmų tarnyba (EIVT) turėtų glaudžiai bendradarbiauti visą makrofinansinės paramos operacijos vykdymo laikotarpį, siekdamos koordinuoti Sąjungos išorės politiką ir užtikrinti jos nuoseklumą;

               (17)

               Sąjungos makrofinansinė parama turėtų padėti Moldovos Respublikai vykdyti įsipareigojimą laikytis bendrų su Sąjunga vertybių, įskaitant demokratijos, teisinės valstybės, gero valdymo, atskaitingos, skaidrios ir nuopelnais grindžiamos valstybės tarnybos, nepriklausomų teisminių institucijų, žmogaus teisių paisymo, žiniasklaidos laisvės, nepriklausomumo ir pliuralizmo, darnaus vystymosi ir skurdo mažinimo principus, taip pat įsipareigojimą atviros, taisyklėmis grindžiamos ir sąžiningos prekybos principams;

               (18)

               išankstinė Sąjungos makrofinansinės paramos teikimo ir kiekvienos iš trijų dalių mokėjimo sąlyga turėtų būti ta, kad Moldovos Respublika turi paisyti veiksmingų demokratinių mechanizmų, įskaitant daugiapartinę parlamentinę sistemą, užtikrinti teisinę valstybę ir gerbti žmogaus teises. Be to, siekiant konkrečių Sąjungos makrofinansinės paramos tikslų, turėtų būti didinamas viešųjų finansų valdymo sistemų veiksmingumas, skaidrumas ir atskaitomybė, užtikrinama veiksminga kova su korupcija ir pinigų plovimu, stiprinamas finansų ir bankų sektoriaus valdymas ir priežiūra Moldovos Respublikoje, gerinamas energetikos sektoriaus valdymas ir skatinama vykdyti struktūrines reformas, skirtas tvariam ir integraciniam augimui, darbo vietų kūrimui, gerai verslo aplinkai ir fiskaliniam konsolidavimui remti. Sąjungos makrofinansinė parama Moldovos Respublikai taip pat turėtų apimti priemones, kuriomis būtų remiamas Asociacijos susitarimo (kuriame numatyta IVLPE) įgyvendinimas. Siekiant užtikrinti, kad konkretūs tikslai būtų tinkamai įvertinti, reikia juos nustatyti taip, kad juos būtų galima patikrinti ir išmatuoti. Komisija ir EIVT turėtų reguliariai stebėti, kaip vykdoma išankstinė sąlyga ir kaip siekiama tų tikslų. Jeigu išankstinė sąlyga nevykdoma, nesilaikoma nustatytų tikslų ir nepaisoma asociacijos susitarimo tikslų ir principų, Komisija turėtų laikinai sustabdyti arba nutraukti Sąjungos makrofinansinės paramos išmokėjimą;

               (19)

               siekdama užtikrinti, kad su Sąjungos makrofinansine parama susiję finansiniai jos interesai būtų apsaugoti veiksmingai, Moldovos Respublika turėtų įgyvendinti tinkamas priemones, susijusias su sukčiavimo, korupcijos ir kitų su šia parama siejamų pažeidimų prevencija ir kova su jais. Moldovos Respublika turėtų reguliariai pranešti Komisijai apie makrofinansinės paramos įgyvendinimą, visapusiškai atskleisdama informaciją ir griežtai laikydamasi Sąjungos finansinių taisyklių. Be to, turėtų būti parengtos nuostatos, pagal kurias Komisija atliktų patikrinimus, o Audito Rūmai – auditus;

               (20)

               Sąjungos makrofinansinės paramos teikimas nedaro poveikio Europos Parlamento ir Tarybos, kaip biudžeto valdymo institucijos, galioms;

               (21)

               dotacijų forma teikiamos makrofinansinės paramos sumos ir makrofinansinei paramai paskolų forma teikti reikalingos atidėjinių sumos turėtų derėti su daugiametėje finansinėje programoje numatytais biudžeto asignavimais;

               (22)

               Sąjungos makrofinansinę paramą turėtų administruoti Komisija. Siekdama užtikrinti, kad Europos Parlamentas ir Taryba galėtų stebėti, kaip įgyvendinamas šis sprendimas, Komisija turėtų juos reguliariai informuoti apie su parama susijusius pokyčius ir pateikti jiems atitinkamus dokumentus;

               (23)

               siekiant užtikrinti vienodas šio sprendimo įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (3);

               (24)

               Sąjungos makrofinansinė parama turėtų būti teikiama atsižvelgiant į sąlygas, kurios turi būti nustatytos susitarimo memorandume. Tokios sąlygos turėtų būti susietos su kiekvienos iš trijų dalių mokėjimu. Siekiant užtikrinti vienodas įgyvendinimo sąlygas ir veiksmingumą, Komisijai turėtų būti suteikti įgaliojimai dėl tokių sąlygų derėtis su Moldovos Respublikos valdžios institucijomis, prižiūrint valstybių narių atstovų komitetui laikantis Reglamento (ES) Nr. 182/2011. Pagal tą reglamentą patariamoji procedūra paprastai turėtų būti taikoma visais atvejais, išskyrus tuos, kurie numatyti tame reglamente. Atsižvelgiant į galimą didelį paramos, kurios suma didesnė nei 90 mln. EUR, poveikį tikslinga, kad tą ribą viršijančioms operacijoms būtų taikoma nagrinėjimo procedūra. Atsižvelgiant į Sąjungos makrofinansinės paramos Moldovos Respublikai sumą, nagrinėjimo procedūra turėtų būti taikoma priimant susitarimo memorandumą, mažinant paramą ir laikinai sustabdant ar nutraukiant jos teikimą,

         PRIĖMĖ ŠĮ SPRENDIMĄ:
   1 straipsnis
   1.   Siekdama padėti Moldovos Respublikai stabilizuoti ekonomiką ir vykdyti esminių reformų darbotvarkę, Sąjunga jai teikia 100 mln. EUR sumos neviršijančią makrofinansinę paramą (toliau – Sąjungos makrofinansinė parama). Iki 60 mln. EUR tos didžiausios sumos teikiama paskolų forma, o iki 40 mln. EUR – dotacijų forma. Sąjungos makrofinansinė parama teikiama Europos Parlamentui ir Tarybai patvirtinus atitinkamų metų Sąjungos biudžetą. Šia parama prisidedama siekiant patenkinti TVF programoje nurodytus Moldovos Respublikos mokėjimų balanso poreikius.
   2.   Siekiant finansuoti paskolos forma teikiamą Sąjungos makrofinansinės paramos dalį, Komisijai suteikiami įgaliojimai Sąjungos vardu skolintis reikiamų lėšų kapitalo rinkose arba iš finansų įstaigų ir jas perskolinti Moldovos Respublikai. Vidutinis paskolų grąžinimo terminas – ne ilgesnis kaip 15 metų.
   3.   Sąjungos makrofinansinės paramos teikimą administruoja Komisija, laikydamasi TVF ir Moldovos Respublikos sudarytų susitarimų ar susitarimų memorandumų bei Asociacijos susitarime (kuriame numatyta IVLPE) nustatytų svarbiausių ekonominių reformų principų ir tikslų, dėl kurių susitarta pagal EKP.
   Komisija reguliariai informuoja Europos Parlamentą ir Tarybą apie pokyčius, susijusius su Sąjungos makrofinansine parama, įskaitant jos išmokas, ir laiku toms institucijoms pateikia atitinkamus dokumentus.
   4.   Sąjungos makrofinansinė parama teikiama dvejus su puse metų nuo pirmos 3 straipsnio 1 dalyje nurodyto susitarimo memorandumo įsigaliojimo dienos.
   5.   Jei Sąjungos makrofinansinės paramos išmokėjimo laikotarpiu Moldovos Respublikos finansavimo poreikiai sumažėja iš esmės, palyginti su pirminėmis prognozėmis, Komisija, laikydamasi 7 straipsnio 2 dalyje nurodytos nagrinėjimo procedūros, sumažina paramos sumą, laikinai ją sustabdo arba nutraukia jos teikimą.
   2 straipsnis
   1.   Išankstinė Sąjungos makrofinansinės paramos teikimo sąlyga yra ta, kad Moldovos Respublika turi paisyti veiksmingų demokratinių mechanizmų, įskaitant daugiapartinę parlamentinę sistemą, užtikrinti teisinę valstybę ir gerbti žmogaus teises.
   2.   Komisija ir EIVT stebi, kaip 1 dalyje nustatytos išankstinės sąlygos laikomasi visu Sąjungos makrofinansinės paramos teikimo laikotarpiu.
   3.   Šio straipsnio 1 ir 2 dalys taikomos laikantis Tarybos sprendimo 2010/427/ES (4).
   3 straipsnis
   1.   Komisija, laikydamasi 7 straipsnio 2 dalyje nurodytos nagrinėjimo procedūros, susitaria su Moldovos Respublikos valdžios institucijomis dėl norint gauti Sąjungos makrofinansinę paramą vykdytinų aiškiai apibrėžtų ekonominės politikos ir finansinių sąlygų, daugiausia dėmesio skiriant struktūrinėms reformoms ir patikimiems viešiesiems finansams, kurios turi būti nustatytos susitarimo memorandume (toliau – susitarimo memorandumas), į kurį įtraukiamas tų sąlygų įvykdymo tvarkaraštis. Susitarimo memorandume nustatytos ekonominės politikos ir finansinės sąlygos derinamos su 1 straipsnio 3 dalyje nurodytais susitarimais ar susitarimų memorandumais, įskaitant makroekonominio koregavimo ir struktūrinių reformų programas, kurias Moldovos Respublika įgyvendina remiant TVF.
   2.   1 dalyje nurodytomis sąlygomis visų pirma siekiama didinti Moldovos Respublikos viešųjų finansų valdymo sistemų veiksmingumą, skaidrumą ir atskaitomybę, be kita ko, naudojant Sąjungos makrofinansinę paramą. Rengiant politikos priemones deramai atsižvelgiama ir į pažangą, daromą abiem pusėms atveriant rinką, plėtojant taisyklėmis grindžiamą sąžiningą prekybą ir įgyvendinant kitus Sąjungos išorės politikos prioritetus. Komisija reguliariai stebi pažangą, daromą siekiant tų tikslų.
   3.   Išsamios finansinės Sąjungos makrofinansinės paramos sąlygos nustatomos susitarime dėl paskolos ir susitarime dėl dotacijos, kuriuos turi sudaryti Komisija ir Moldovos Respublikos valdžios institucijos.
   4.   Komisija reguliariai tikrina, ar toliau laikomasi 4 straipsnio 3 dalyje nurodytų sąlygų, įskaitant, be kita ko, tai, ar Moldovos Respublikos ekonominė politika atitinka Sąjungos makrofinansinės paramos tikslus. Tai darydama Komisija glaudžiai koordinuoja veiksmus su TVF ir Pasaulio banku, o prireikus – su Europos Parlamentu ir Taryba.
   4 straipsnis
   1.   Laikantis 3 dalyje nustatytų sąlygų, Komisija Sąjungos makrofinansinę paramą teikia trimis dalimis, kurių kiekvieną sudaro paskola ir dotacija. Kiekvienos dalies dydis nustatomas susitarimo memorandume.
   2.   Paskolų forma teikiamos Sąjungos makrofinansinės paramos sumos prireikus nustatomos laikantis Tarybos reglamento (EB, Euratomas) Nr. 480/2009 (5).
   3.   Sprendimą dėl dalių mokėjimo Komisija priima atsižvelgdama į tai, ar įvykdytos visos šios sąlygos:

               a)

               2 straipsnyje nustatyta išankstinė sąlyga;

               b)

               sėkmingas tęstinis politikos programos, kuri apima griežtas koregavimo ir struktūrinių reformų priemones, įgyvendinimas laikantis TVF neprevencinio susitarimo dėl kredito suteikimo, ir

               c)

               sėkmingas susitarimo memorandume sutartų ekonominės politikos ir finansinių sąlygų vykdymas.

         4.   Antroji dalis išmokama iš esmės ne anksčiau kaip praėjus trims mėnesiams po pirmosios dalies išmokėjimo. Trečioji dalis išmokama iš esmės ne anksčiau kaip praėjus trims mėnesiams po antrosios dalies išmokėjimo.
   5.   Jei 3 dalyje nurodytos sąlygos neįvykdomos, Komisija laikinai sustabdo arba nutraukia Sąjungos makrofinansinės paramos išmokėjimą. Tokiais atvejais Komisija informuoja Europos Parlamentą ir Tarybą apie laikino sustabdymo ar nutraukimo priežastis.
   6.   Sąjungos makrofinansinė parama išmokama Moldovos Respublikos nacionaliniam bankui. Jei laikomasi nuostatų, dėl kurių turi būti susitarta susitarimo memorandume, įskaitant likusių biudžeto finansavimo poreikių patvirtinimą, Sąjungos lėšos gali būti pervedamos Moldovos Respublikos finansų ministerijai, kuri yra galutinis paramos gavėjas.
   5 straipsnis
   1.   Su paskolos forma teikiamos Sąjungos makrofinansinės paramos dalimi susijusios skolinimosi ir skolinimo operacijos atliekamos eurais taikant tą pačią lėšų įskaitymo datą, dėl tų operacijų Sąjungai nereikia spręsti su terminų pasikeitimu susijusių klausimų ir ji nepatiria jokios valiutų kurso arba palūkanų normos rizikos ar kokios nors kitos komercinės rizikos.
   2.   Jei aplinkybės palankios ir to prašo Moldovos Respublika, Komisija gali imtis būtinų priemonių siekdama užtikrinti, kad paskolos terminai ir sąlygos būtų papildyti išankstinio grąžinimo sąlyga, atitinkančia atitinkamą skolinimosi operacijų terminų ir sąlygų nuostatą.
   3.   Jei aplinkybės palankios sumažinti paskolos palūkanų normą ir to prašo Moldovos Respublika, Komisija gali nuspręsti refinansuoti visas jos iš pradžių pasiskolintas lėšas ar jų dalį arba restruktūrizuoti atitinkamas finansines sąlygas. Refinansavimo arba restruktūrizavimo operacijos atliekamos laikantis 1 ir 4 dalyse nustatytų sąlygų ir dėl jų neturi būti pratęstas susijusių pasiskolintų lėšų grąžinimo terminas arba padidėti refinansavimo arba restruktūrizavimo operacijos dieną likusi neįvykdytų skolinių kapitalo įsipareigojimų suma.
   4.   Visas Sąjungos išlaidas, susijusias su skolinimosi ir skolinimo operacijomis pagal šį sprendimą, padengia Moldovos Respublika.
   5.   Komisija informuoja Europos Parlamentą ir Tarybą apie 2 ir 3 dalyse nurodytų operacijų pokyčius.
   6 straipsnis
   1.   Sąjungos makrofinansinė parama teikiama laikantis Europos Parlamento ir Tarybos reglamento (ES, Euratomas) Nr. 966/2012 (6) ir Komisijos deleguotojo reglamento (ES) Nr. 1268/2012 (7).
   2.   Sąjungos makrofinansinės paramos teikimas valdomas tiesiogiai.
   3.   Susitarime dėl paskolos ir susitarime dėl dotacijos, dėl kurių turi būti susitarta su Moldovos Respublikos valdžios institucijomis, pateikiamos nuostatos, kuriomis:

               a)

               užtikrinama, kad Moldovos Respublika reguliariai tikrintų, ar iš Sąjungos biudžeto suteiktas finansavimas panaudotas tinkamai, imtųsi reikiamų pažeidimų ir sukčiavimo prevencijos priemonių ir prireikus imtųsi teisinių veiksmų neteisėtai pasisavintoms lėšoms, suteiktoms pagal šį sprendimą, išieškoti;

               b)

               užtikrinama Sąjungos finansinių interesų apsauga, visų pirma numatant konkrečias priemones, skirtas sukčiavimo, korupcijos ir kitų pažeidimų, darančių poveikį Sąjungos makrofinansinei paramai, prevencijai ir kovai su jais, pagal Tarybos reglamentus (EB, Euratomas) Nr. 2988/95 (8) ir (Euratomas, EB) Nr. 2185/96 (9) ir Europos Parlamento ir Tarybos reglamentą (ES, Euratomas) Nr. 883/2013 (10);

               c)

               Komisijai, įskaitant Europos kovos su sukčiavimu tarnybą, arba jos atstovams aiškiai suteikiami įgaliojimai atlikti patikrinimus, įskaitant patikrinimus ir inspektavimus vietoje;

               d)

               Komisijai ir Audito Rūmams aiškiai suteikiami įgaliojimai Sąjungos makrofinansinės paramos teikimo laikotarpiu ir jam pasibaigus atlikti auditus, įskaitant dokumentų auditus ir auditus vietoje, pavyzdžiui, veiklos vertinimus;

               e)

               užtikrinama, kad nustačiusi, jog valdydama Sąjungos makrofinansinę paramą Moldovos Respublika sukčiavo, ėmėsi korupcinių veiksmų arba bet kokios kitos Sąjungos finansiniams interesams kenkiančios neteisėtos veiklos, Sąjunga turėtų teisę anksčiau laiko susigrąžinti paskolą ir (arba) visą dotaciją.

         4.   Prieš teikdama Sąjungos makrofinansinę paramą Komisija atlieka veiklos vertinimus ir nustato, ar su tokia parama susiję Moldovos Respublikos finansiniai susitarimai, administracinės procedūros ir vidaus bei išorės kontrolės mechanizmai yra patikimi.
   7 straipsnis
   1.   Komisijai padeda komitetas. Tas komitetas – tai komitetas, kaip nustatyta Reglamente (ES) Nr. 182/2011.
   2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
   8 straipsnis
   1.   Ne vėliau kaip kiekvienų metų birželio 30 d. Komisija Europos Parlamentui ir Tarybai pateikia šio sprendimo įgyvendinimo praėjusiais metais ataskaitą, įskaitant to įgyvendinimo vertinimą. Ataskaitoje:

               a)

               išnagrinėjama pažanga, padaryta įgyvendinant Sąjungos makrofinansinę paramą;

               b)

               įvertinama Moldovos Respublikos ekonominė padėtis ir perspektyvos, taip pat pažanga, padaryta įgyvendinant 3 straipsnio 1 dalyje nurodytas politikos priemones;

               c)

               nurodomas susitarimo memorandume nustatytų ekonominės politikos sąlygų, Moldovos Respublikos einamųjų ekonominių ir fiskalinių rezultatų ir Komisijos sprendimų išmokėti Sąjungos makrofinansinės paramos dalis ryšys.

         2.   Ne vėliau kaip per dvejus metus nuo 1 straipsnio 4 dalyje nurodyto paramos teikimo laikotarpio pabaigos Komisija Europos Parlamentui ir Tarybai pateikia ex post vertinimo ataskaitą, kurioje įvertinami suteiktos Sąjungos makrofinansinės paramos rezultatai bei veiksmingumas ir jos indėlio į paramos tikslus mastas.
   9 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Strasbūre 2017 m. rugsėjo 13 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkas

         M. MAASIKAS

      (1)  2017 m. liepos 4 d. Europos Parlamento pozicija (dar nepaskelbta Oficialiajame leidinyje) ir 2017 m. liepos 17 d. Tarybos sprendimas.

      (2)  Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimas (OL L 260, 2014 8 30, p. 4).

      (3)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).

      (4)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).

      (5)  2009 m. gegužės 25 d. Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą (OL L 145, 2009 6 10, p. 10).

      (6)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      (7)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).

      (8)  1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995 12 23, p. 1).

      (9)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).

      (10)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).

      Europos Parlamento, Tarybos ir Komisijos bendras pareiškimas
      Atsižvelgdami į iniciatyvas, susijusias su Moldovos Respublikos rinkimų sistemos pakeitimais, Europos Parlamentas, Taryba ir Komisija pabrėžia, kad išankstinė makrofinansinės paramos teikimo sąlyga yra ta, kad paramą gaunanti šalis turi paisyti veiksmingų demokratinių mechanizmų, įskaitant daugiapartinę parlamentinę sistemą ir teisinės valstybės principą, ir užtikrinti pagarbą žmogaus teisėms. Komisija ir Europos išorės veiksmų tarnyba stebi šios išankstinės sąlygos vykdymą visu makrofinansinės paramos teikimo laikotarpiu ir todėl skirs labai daug dėmesio tam, ar Moldovos Respublikos valdžios institucijos atsižvelgia į atitinkamų tarptautinių partnerių (ypač Venecijos komisijos ir ESBO Demokratinių institucijų ir žmogaus teisių biuro) rekomendacijas.


title: 2004 m. balandžio 21 d. Europos Parlamento ir Tarybos sprendimas Nr. 791/2004/EB dėl Bendrijos veiklos programos, skatinant įstaigų veiklą Europos mastu ir palaikant specifines veiklos kryptis mokymo ir lavinimo srityje

text:
Svarbus teisinis pranešimas

|

32004D0791

Oficialusis leidinys L 138 , 30/04/2004 p. 0031 - 0039

		Europos Parlamento ir Tarybos sprendimas Nr. 791/2004/EB2004 m. balandžio 21 d.dėl Bendrijos veiklos programos, skatinant įstaigų veiklą Europos mastu ir palaikant specifines veiklos kryptis mokymo ir lavinimo srityjeEUROPOS PARLAMENTAS IR EUROPOS SĄJUNGOS TARYBA,atsižvelgdami į Europos bendrijos steigimo sutartį, ypač į jos 149 straipsnio 4 dalį ir 150 straipsnio 4 dalį,atsižvelgdami į Komisijos pasiūlymą,atsižvelgdami į Europos ekonomikos ir socialinių reikalų komiteto [1] nuomonę,pasikonsultavę su Regionų komitetu,laikydamiesi Sutarties 251 straipsnyje nustatytos tvarkos [2],kadangi:(1) Sutartis numato, jog Bendrija, palaikydama ir papildydama valstybių narių veiklą, turi prisidėti prie aukšto lygio mokymo plėtros, įgyvendinti profesinio lavinimo politiką, kuri palaiko ir papildo valstybių narių veiklą, bei skatinti bendradarbiavimą su trečiosiomis šalimis.(2) Laekeno deklaracija, pridėta prie 2001 m. gruodžio 14 ir 15 d. Europos Vadovų Tarybos išvadų, tvirtina, kad viena iš pagrindinių problemų, kurias turi spręsti Europos Sąjunga – tai būdas, kaip priartinti piliečius prie Europos modelio ir Europos institucijų.(3) Išsami atkaklaus ugdymo ir lavinimo sistemų Europoje [3] tikslų siekimo darbo programa, priimta Tarybos 2002 m. birželio 14 d., nustato veiklos, kurią reikia palaikyti Bendrijos mastu, programą.(4) Europos Sąjungos Deklaracija, paskelbta Vienoje, 1998 m. gruodžio 10 d., 50-ojo Visuotinės žmogaus teisių deklaracijos jubiliejaus proga, teigia, kad Sąjunga, kartu su kitomis susijusiomis organizacijomis, privalo toliau vystyti bendradarbiavimą žmogaus teisių, pavyzdžiui, mokymo ir lavinimo veiklos, srityje bei užtikrinti Europos magistrų rengimo programos, organizuojamos 15-oje Europos universitetų, tęstinumą žmogaus teisių bei demokratizacijos srityje.(5) 1999 m. birželio 4 d. Kelne Europos Tarybos išvadose buvo teigiama, kad, siekiant sustiprinti Europos magistrų rengimo programos nuoseklumą ir tęstinumą žmogaus teisių bei demokratizacijos srityje, "daugiau dėmesio reikia kreipti į biudžeto saugumo problemą".(6) Finansinių 2003 bei ankstesniųjų metų Europos Sąjungos biudžeto A3010, A-3011, A-3012, A-3013, A-3014, A-3017, A-3022, A-3027, A-3044, B3–1000 ir B3–304 antraštės įrodė, jog yra naudingos mokymo bei lavinimo srityje.(7) Europos kolegija, kurioje Europos mastu yra dėstomi teisės, ekonomikos, politikos, socialinių bei humanitarinių mokslų magistratūros kursai, Europos universiteto institutas, kuris, teikdamas išsilavinimą ir vykdydamas tyrimus, padeda vystyti Europos kultūros ir mokslo paveldo plėtrą, Europos viešojo administravimo institutas, kuriame valstybiniams ir Europos civiliniams tarnautojams yra dėstomi Europos integracijos dalykai, Europos teisės akademija Triere, teikianti universitetinio lygio išsilavinimą Europos teisės paslaugų teikėjams ir gavėjams, Europos tarpuniversitetinio žmogaus teisių ir demokratizacijos centras, teikiantis Europos žmogaus teisių ir demokratizacijos magistro laipsnį bei teikiantis specialistų stažuotes ir kitas ugdymo, lavinimo bei mokymo ir tyrimų paslaugas, skatinant žmogaus teises ir demokratizaciją, Europos specialiųjų poreikių asmenų ugdymo agentūra, dirbanti, gerinant specialiųjų poreikių moksleivių ugdymo kokybę bei puoselėjant nuoseklų Europos bendradarbiavimą minėtoje srityje, ir Tarptautinis Europos mokymų centras, teikiantis mokymą, lavinimą ir vykdantis tyrimus europinizavimo, globalizavimo, federalizmo, regionalizmo ir šiuolaikinių socialinių struktūrų kitimo klausimais – tai įstaigos, siekiančios bendrųjų Europos interesų.(8) Padidėjo poreikis rengti nacionalinius teisėjus Bendrijos teisės taikymo klausimais, o minėtąjį rengimą turi palaikyti Bendrija, ypač laikantis 2002 m. gruodžio 16 d. priimto Tarybos reglamento (EB) Nr. 1/2003 dėl konkurencijos taisyklių, nurodytų Sutarties [4] 81 ir 82 straipsniuose, kurie didina nacionalinių teismų galią, taikant minėtąsias Sutarties sąlygas, įdiegimo.(9) 2002 m. birželio 25 d. Tarybos reglamentu (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [5] biudžetui, toliau – Finansų reglamentas, reikalaujama, kad būtų parengtas pagrindinis aktas, numatantis šias esamas palaikymo veiklos kryptis.(10) Europos Parlamentas, Taryba ir Komisija įsipareigojo, priimant Finansų reglamentą, siekti, kad minėtasis pagrindinis aktas įsigaliotų nuo 2004 m.; Komisija įsipareigojo atsižvelgti į pastabas, nurodytas biudžete, įgyvendinimo kontekste.(11) Būtina užtikrinti, kad institucijos, kurioms Bendrija per pastaruosius metus yra skyrusi finansinę paramą, taikytų atitinkamas finansavimo stabilumo ir tęstinumo priemones, priklausančias nuo minėtojo Finansų reglamento bei minėtojo reglamento įdiegimo taisyklių.(12) Siekiant, išplėsti minėtąją programą prisijungiančioms valstybėms narėms bei, galimai, vykdant tam tikrą veiklą, ELPA/EEE šalims bei kandidatuojančioms šalims, reikėtų numatyti geografinį minėtosios programos mastą.(13) Šalių ne Bendrijos narių finansavimas iš valstybės fondų turi būti vykdomas Sutarties 87 ir 88 straipsniuose numatyta tvarka.(14) Šis sprendimas visu programos įgyvendinimo laikotarpiu nustato finansinį pagrindą, kuris yra pagrindinio 1999 m. gegužės 6 d. Europos Parlamento ir Komisijos Tarybos Tarpinstitucinio susitarimo dėl biudžetinės institucijos biudžeto nustatymo tvarkos ir biudžeto nustatymo tvarkos [6] gerinimo 33 punkte numatytos pirmiau minėtos tvarkos pagrindas.(15) Bet kokia parama, suteikta pagal minėtąjį Sprendimą, turi griežtai atitikti subsidiarumo ir proporcingumo principus,NUSPRENDĖ:1 straipsnisProgramos tikslai ir veiklos kryptys1. Šis Sprendimas įsteigia Bendrijos veiklos programą mokymo ir lavinimo srityje (toliau – Programa), skirtą paremti įstaigas ir šių įstaigų veiklą, kurios siekia plėtoti ir gilinti žinias apie Europos kūrimą arba nori prisidėti prie bendros politikos, siekiant tikslų mokymo ir lavinimo srityje Bendrijoje ir už jos ribų.2. Bendras Programos tikslas – palaikyti įstaigų veiklą mokymo ir lavinimo srityje.Programoje numatytos šios veiklos kryptys:a) vykstanti darbo programa Europos ir pasaulio mastu veikiančios įstaigos, kuri mokymo ir lavinimo srityje siekia bendrų Europos interesų arba tikslo, sudarančio dalį Europos Sąjungos politikos minėtoje srityje;b) specifinė veikla, skatinanti Europos Sąjungos veiksmus minėtoje srityje, teikiant informaciją apie Europos integraciją bei tikslai, kurių siekia Sąjunga tarptautiniais santykiais ar palaikydama Bendrijos veiklą ir perteikdama minėtąją veiklą valstybiniu mastu.Minėtąja veikla visų pirma reikia prisidėti arba galėti prisidėti prie Bendrijos bendradarbiavimo politikos bei veiksmų mokymo ir lavinimo srityje plėtros ir įgyvendinimo.3. Programa prasideda 2004 m. sausio 1 d. ir baigiasi 2006 m. gruodžio 31 d.2 straipsnisGalimybė dalyvauti ProgramojeSiekdama būti išrinkta einamajai subsidijai gauti, įstaiga privalo atitikti Priede nurodytus reikalavimus bei pasižymėti tokiomis savybėmis:a) įstaiga turi būti nepriklausomas ir ne pelno siekiantis juridinis asmuo, visų pirma aktyviai besireiškiantis mokymo ir lavinimo srityje, siekiant viešos gerovės;b) įstaiga turi būti teisiškai įsteigta daugiau nei dveji metai, ir turi būti pateikusi metines, diplomuoto auditoriaus patvirtintas apskaitos ataskaitas už dvejus ankstesniuosius metus;c) įstaiga turi veikti pagal principus, kurie yra Bendrijos veiklos pagrindas mokymo ir lavinimo srityje, bei atsižvelgti į prioritetus, nurodytus Priede.Esant išimtinėms aplinkybėms, Komisija gali nukrypti nuo pirmosios straipsnio dalies b punkto reikalavimo, jei ši leidžianti nukrypti nuostata nekelia grėsmės Komisijos finansinių interesų apsaugai.3 straipsnisTrečiųjų šalių dalyvavimasProgramoje numatytoje veikloje gali būti leista dalyvauti įstaigoms, įsteigtoms toliau nurodytose šalyse:a) prisijungiančiose valstybėse, kurios 2003 m. balandžio 16 d. pasirašė Prisijungimo sutartį;b) ELPA/EEE šalyse, laikantis sąlygų, išdėstytų Susitarime dėl Europos ekonominės erdvės;c) Rumunijoje ir Bulgarijoje, dalyvavimo sąlygas išdėstant Europos susitarimų, jų papildomų protokolų ir atitinkamų asociacijos Tarybos sprendimų numatyta tvarka;d) Turkijoje, dalyvavimo sąlygas išdėstant sutinkamai su 2002 m. vasario 26 d. Europos bendrijos ir Turkijos Respublikos Pagrindų susitarime dėl Turkijos Respublikos dalyvavimo Bendrijos programose [7] bendrųjų principų.4 straipsnisFinansuojamų įstaigų atrankaPrograma numato dvi finansuojamų įstaigų grupes:a) 1 grupė: einamosios subsidijos tiesiogiai suteikiamos finansuojamoms įstaigoms, kurių vardinis sąrašas yra pateiktas priedo 2 punkte;b) 2 grupė: Europos asociacijų, veikiančių mokymo ir lavinimo srityje, veiklos krypčių, susijusių su Europos integracija, parama, aukštojo išsilavinimo Europos integracijos srityje, tame tarpe Jean Monnet katedros parama, veiklos krypčių, padedančių siekti tolimesnių ugdymo ir lavinimo sistemų Europoje tikslų, bei Europos teisės dėstymo nacionaliniams teisėjams parama ir organizacijų teisminio bendradarbiavimo parama. Finansuojamos įstaigos parenkamos, kviečiant dalyvauti konkurse, atsižvelgiant į bendruosius kriterijus, nurodytus priede.5 straipsnisSubsidijos suteikimasSubsidijos skirtingoms Programos veiklos rūšims įgyvendinti yra skiriamos, laikantis nuostatų, išdėstytų atitinkamoje priedo dalyje.6 straipsnisFinansavimo sąlygos1. Šiuo yra nustatytas Programos įgyvendinimo per laikotarpį, nurodytą 1 straipsnio 3 dalyje, finansinis pagrindas – 77 milijonų EUR.2. Metines asignacijas finansinio plano ribose sankcionuoja biudžetinė institucija.7 straipsnisProgramos įgyvendinimasKomisija yra atsakinga už šios Programos įgyvendinimą priede pateiktose nuostatose nustatyta tvarka.8 straipsnisStebėjimas ir įvertinimas1. Komisija privalo ne vėliau kaip iki 2007 m. gruodžio 31 d. pateikti Europos Parlamentui ir Tarybai ataskaitą apie Programos tikslų įgyvendinimo rezultatus.Inter alia, minėtosios ataskaitos pagrindas – kviestinių specialistų parengta įvertinimo ataskaita, kuri turi būti parengta vėliausiai iki 2006 metų pabaigos ir kurioje mažų mažiausiai yra įvertinamas Programos tinkamumas bei nuoseklumas, Programos vykdymo (parengimo, atrankos, veiklos įgyvendinimo) veiksmingumas ir bendras bei atskiras įvairių veiklos krypčių veiksmingumas, siekiant tikslų, išdėstytų 1 straipsnyje ir priede.Be to, Komisija pateikia Europos Parlamentui ir Tarybai metines ataskaitas apie Programos įgyvendinimą.2. Europos Parlamentas ir Taryba Sutartyje numatyta tvarka nusprendžia, ar nuo 2007 m. sausio 1 d. tęsti Programą.9 straipsnisĮsigaliojimasŠis sprendimas įsigalioja kitą dieną po jo paskelbimo Europos Sąjungos oficialiajame leidinyje.Priimta Strasbūre, 2004 m. balandžio 21 d.Europos Parlamento varduPirmininkasP. CoxTarybos varduPirmininkasD. Roche[1] OL C 32, 2004 2 5, p. 52.[2] 2003 m. lapkričio 6 d. Europos Parlamento nuomonė (dar nepaskelbta Oficialiajame leidinyje). 2003 m. gruodžio 22 d. Tarybos bendroji pozicija (OL C 72 E, 2004 3 23, p. 19). 2004 m. kovo 10 d. Europos Parlamento pozicija (dar nepaskelbta Oficialiajame leidinyje) bei 2004 m. kovo 30 d. Tarybos sprendimas.[3] OL C 142, 2002 6 14, p. 1.[4] OL L 1, 2003 1 4, p. 1.[5] OL L 248, 2002 9 16, p. 1.[6] OL C 172, 1999 6 18, p. 1. Susitarimas su pakeitimais, padarytais Europos Parlamento ir Tarybos Sprendimu 2003/429/EB (OL L 147, 2003 6 14, p. 25).[7] OL L 61, 2002 3 2, p. 29.--------------------------------------------------PRIEDAS1. ĮVADASTikslus, nurodytus 1 straipsnyje, būtina įgyvendinti pasitelkus veiklos kryptis, nurodytas šiame Priede.Šiame Priede yra nurodytos dvi pagrindinės veiklos kryptys:- pirmojo tipo – 1 ir 2 veiklos kryptys yra skirtos palaikyti konkrečias institucijas arba išrinkti mokymo ir lavinimo asociacijas, veikiančias Europos mastu,- antrojo tipo – 3 veiklos kryptis yra skirta palaikyti konkrečias Europos integracijos veiklos sritis ar projektus (3A veiklos kryptis) arba palaikyti Europos Sąjungos mokymo ir lavinimo politiką, nepriskirtą šios srities Bendrijos programoms (3B veiklos kryptis), arba skatinti Europos teisės dėstymą, ypač nacionaliniams teisėjams. (3C veiklos kryptis).2. REMIAMOS VEIKLOS ĮGYVENDINIMASĮstaigų, galinčių būti renkamomis Bendrijos finansavimui pagal minėtąją Programą, veiklos kryptys atitinka vieną iš toliau nurodytų sričių:1 veiklos kryptis: Nurodytų institucijų, veikiančių mokymo ir lavinimo srityse, parama.Pagal šią Programos veiklos kryptį subsidijos gali būti skirtos, siekiant remti konkrečias, einamąsias ir administravimo išlaidas toliau nurodytų institucijų, siekiančių bendro Europos intereso ir veikiančių toliau nurodytose, srityse:- Europos kolegijos (Briugės ir Natolno universitetų teritorijose), Europos mastu teikiančios magistratūros išsilavinimą teisės, ekonomikos, politinių ir socialinių bei humanitarinių mokslų srityse,- Europos universiteto instituto Florencijoje, remiant šio universiteto indėlį, šiam vykdant Europos kultūros ir mokslo paveldo plėtrą aukštojo lavinimo it tyrimų forma,- Europos viešojo administravimo instituto Mastrichte, teikiančio valstybinių ir Europos pareigūnų mokymą, siekiant įgalinti minėtuosius pareigūnus vykdyti pareigas Europos integracijos srityje,- Europos teisės akademijos Triere, teikiančios universitetinio lygio tęstinį išsilavinimą teisės paslaugų teikėjams ir gavėjams,- Europos tarpuniversitetinio žmogaus teisių ir demokratizacijos centro, teikiančio Europos žmogaus teisių ir demokratizacijos Magistro laipsnį, specialistų stažuočių Programą bei vykdančio kitą ugdymo, mokymo ir tyrimų veiklą, skatinant žmogaus teises ir demokratizaciją,- Europos specialiųjų poreikių asmenų ugdymo agentūros, gerinančios specialiųjų poreikių asmenų ugdymo kokybę bei išplėstinio ir ilgalaikio Europos institucijos bendradarbiavimo minėtoje srityje veiklą,- Tarptautinio Europos mokymo centro, vykdančio studijas, mokymus bei tyrimus, susijusius su Europos ir pasaulio suvienijimo, federalizmo bei regionalizmo aktualijomis bei kintamųjų šiuolaikinės visuomenės struktūrų (pasaulio federalistiniu požiūriu) klausimais.Išvardintoms institucijoms Komisija gali skirti subsidijas, šioms pateikus atitinkamą darbo planą ir nurodžius biudžetą. Subsidijos gali būti suteikiamos vieneriems metams arba jas atnaujinant pagal pagrindų partnerystės sutartį, sudarytą su Komisija.Finansų reglamento 113 straipsnio 2 dalyje numatyta tvarka, pagal minėtąją veiklos kryptį suteiktoms subsidijoms laipsniško mažinimo principas nėra taikomas.Pagal šią veiklos kryptį remiamų institucijų veikla gali būti vykdoma Europos Sąjungoje arba už jos ribų.Lėšos, suteikiamos pagal 1 veiklos kryptį, sudarys ne daugiau, kaip 65 % ir ne mažiau, kaip 58 % šios Programos biudžeto.2 veiklos kryptis: Europos asociacijų, veikiančių mokymo arba lavinimo srityje, paramaPagal šią Programos veiklos kryptį subsidijos gali būti skirtos, siekiant remti konkrečias einamąsias ir administravimo išlaidas Europos asociacijų, veikiančių ugdymo ir lavinimo srityje, kurios atitinka toliau nurodytus minimalius kriterijus:- egzistuoja kaip įstaiga, siekianti bendro Europos intereso, nurodyto 162 straipsnyje, įgyvendinant Finansų reglamento taisykles, išdėstytas Komisijos reglamente (EB, Euratomas) Nr. 2342/2002 [1],- dirba mokymo ir lavinimo srityje Europos mastu bei siekia aiškių ir tiksliai apibrėžtų tikslų, nurodytų oficialiuose asociacijos įstatuose,- turi narių mažiausiai dvylikoje Europos Sąjungos valstybių narių,- susideda iš nacionalinių, regionų ir vietos asociacijų,- yra įsikūrusios ir turi teisinį statusą vienoje iš Europos Sąjungos valstybių narių,- pagrindinę veiklą vykdo Europos Sąjungos valstybėse narėse, Europos ekonominės erdvės šalyse ir (arba) kandidatuojančiose šalyse,Pagal šią Programos veiklos kryptį subsidijos bus skiriamos atrinkus paraiškas, kurias asociacijos pateikia, atsiliepdamos į vieną ar kelis publikuotus kvietimus dalyvauti konkursuose. Bendrijos subsidija neviršys 75 % pageidaujamų išlaidų, nurodytų patvirtintame asociacijos darbo plane. Subsidijos gali būti suteikiamos vieneriems metams arba jas atnaujinant pagal pagrindų partnerystės sutartį, sudarytą su Komisija.Finansų reglamento 113 straipsnio 2 dalyje numatyta tvarka, pagal minėtąją veiklos kryptį suteiktoms subsidijoms laipsniško mažinimo principas nėra taikomas.Pagal 2 veiklos kryptį skirtinos lėšos neviršys 4 % šios Programos biudžeto.3a veiklos kryptis: Veiklos, susijusios su aukštuoju mokslu Europos integracijos srityje, tame tarpe Jean Monnet katedrų veikla, parama.Veiklos kryptys yra susijusios su Europos Sąjungos veiklos skatinimu aukštojo mokslo srityje, žinių apie Europos integraciją platinimu tarp aukštąjį išsilavinimą turinčių asmenų ir tikslų, kurių Sąjunga siekia tarptautiniais santykiais arba remdama Bendrijos veiklą ir perteikdama minėtos veiklos tikslus nacionaliniu mastu.Pagal šią veiklos kryptį remiama veikla gali būti vykdoma Europos Sąjungos šalyse bei už jos ribų.Pagal Sprendimo 2 straipsnį tai pirma yra susiję su:- Europos integracijos studijų įdiegimu universitetuose,- nacionalinių mokytojų asociacijų, besispecializuojančių Europos integracijos srityje, kūrimu ir rėmimu,- mąstymo apie Europos integracijos procesą bei jo svarstymo skatinimu,- akademinio prioritetinių ES temų, tokių kaip Europos ateitis arba tautų ir kultūrų dialogas, tyrinėjimo, tame tarpe akademinio jaunimo tyrimų rėmimu.Pagal šią veiklos kryptį subsidijos bus skiriamos, atrinkus paraiškas, pateiktas pagal vieną ar kelis publikuotus kvietimus dalyvauti konkursuose. Bendrijos subsidija neviršys 75 % pageidaujamų išlaidų, patirtų dėl veiklos krypčių, finansuotinų pagal minėtąją veiklą.Pagal 3A veiklos kryptį skirtos lėšos neviršys 24% ir nebus mažesnės negu 20% šios Programos biudžeto.3B veiklos kryptis: Veiklos krypčių, padedančių siekti ateities Europos mokymo ir lavinimo sistemų tikslų, parama.3B veiklos kryptis yra susijusi su Europos mokymo ir lavinimo sistemų trijų tikslų, patvirtintų Europos Tarybos 2010 metams. [2], tolimesnių tyrimų parama, įgyvendinimu, specialistų žinių gilinimu bei veiklos krypčių skatinimu:- mokymo ir lavinimo sistemų Europos Sąjungoje kokybės ir veiksmingumo gerinimas,- galimybės naudotis visomis mokymo ir lavinimo sistemomis gerinimas,- galimybė plačiajai visuomenei pateikti mokymo ir lavinimo sistemas,bei 13 su minėtuoju susijusių tarpinių tikslų. Šios veiklos kryptys gali apimti tolimesnius planus, siekiančius 2010 metus, bei gali apimti Europos vidinius ir Europos vietos pasaulyje veiksnius.Pagal šią veiklos Programą remtinų veiklos krypčių rūšys yra: mokymo ir lavinimo metodo atviro koordinavimo įgyvendinimas, ypač vykdant tos pačios amžiaus grupės žmonių apžvalgą, pasikeitimas praktine patirtimi, pasikeitimas informacija bei rodiklių ir gairių nustatymas.Šios veiklos kryptys visų pirma yra šios:- tyrimų, apklausų ir tyrinėjimų, susijusių su konkrečių ateities tikslų siekimu, palaikymas,- ekspertų susitikimai, seminarai, konferencijos ir vizitai tyrimų tikslais, palaikant išsamią darbo programą, numatytą įgyvendinant minėtuosius tikslus,- informavimo priemonių rengimas ir informacinių leidinių leidimas, siekiant platinti žinias apie mokymą ir lavinimą, tame tarpe minėtųjų informavimo priemonių apie Europos Sąjungos veiklą minėtose srityse platinimas, bei Europos mokymo ir lavinimo sistemų kokybės gerinimas, galimybės šiomis sistemomis visapusiškai naudotis ir šių pateikimo plačiajai visuomenei gerinimas,- įvairios veiklos kryptys, remiančios Bendrijos veiklą, įtraukiant veikėjus į pilietinės visuomenės veiklą mokymo ir lavinimo srityje nacionaliniu arba Europos mastu.Ši veiklos kryptis bus įgyvendinta, skiriant subsidijas pagal atrinktas paraiškas, pateiktas atsiliepiant į kvietimus dalyvauti viename arba keliuose konkursuose.Subsidijos gali būti skiriamos institucijoms, įsikūrusioms vienoje iš Europos Sąjungos valstybių narių, Europos ekonominės erdvės šalyse, arba kandidatuojančiose šalyse. Subsidijos, skirtos remti veiklą, susijusią su trečiąja veiklos kryptimi (mokymo ir lavinimo sistemų pristatymas plačiajai visuomenei), gali būti skiriamos išimtinai institucijoms, įsikūrusioms kitose trečiosiose šalyse.Bendrijos subsidija paprastai neviršys 75 % pageidaujamų išlaidų, nurodytų pasirinktose konkurso paraiškose.Pagal 3B veiklos kryptį skirtinos lėšos neviršys 14 % ir nebus mažesnės negu 9 % šios Programos biudžeto.3C veiklos kryptis: Europos teisės dėstymo nacionaliniams teisėjams parama.Pagal šią Programos veiklos kryptį subsidijos gali būti skirtos, siekiant remti organizacijų veiklą teisėjų bendradarbiavimo srityje ir kitas veiklos sritis, skirtas skatinti Europos teisės dėstymą, ypač nacionaliniams teisėjams.Pagal šią veiklos kryptį remiama veikla gali būti vykdoma valstybėse narėse, Europos ekonominės erdvės šalyse, arba kandidatuojančiose šalyse.Pagal šią Programos veiklos kryptį subsidijos bus skiriamos, atrinkus paraiškas, pateiktas, atsiliepiant į vieną ar kelis publikuotus kvietimus dalyvauti konkursuose. Bendrijos subsidija paprastai neviršys 75 % finansuotinų išlaidų, patirtų dėl veiklos, nurodytos patvirtintame darbo plane.Pagal 3C veiklos kryptį skirtinos lėšos neviršys 4 % šios Programos biudžeto.3. AIŠKUMASĮstaiga, kuriai suteikiama subsidija, veikdama pagal šią Programą, nurodo pastebimas nuorodas, pavyzdžiui, žiniatinklio puslapį arba metinę ataskaitą, kurioje pažymėta, kad minėtoji įstaiga yra gavusi finansavimą iš Europos Sąjungos biudžeto.4. DALYVAVIMO FINANSAVIMO KONKURSE PARAIŠKŲ ĮVERTINIMO KRITERIJAIParaiškos dėl subsidijos skyrimo pagal kvietimus dalyvauti finansavimo konkurse bus vertinamos, atsižvelgiant į šiuos kriterijus:- sąsajas su Programoje numatytais tikslais ir susijusių veiklos krypčių specifiškumą,- sąsajas su prioritetais ar kitais kriterijais, nurodytais kvietimuose dalyvauti konkurse,- paraiškos dalyvauti konkurse kokybę,- galimą paraiškos dalyvauti konkurse poveikį ugdymui ir (arba) lavinimui Europos mastu.5. FINANSUOTINOS IŠLAIDOSNustatydama subsidijos, skiriamos pagal bet kurią Programos veiklos kryptį, dydį, Komisija gali pateikti atgręžtinį reikalavimą dėl finansavimo, taikant vienodą normą pagal paskelbtą bendrųjų išlaidų mastelį.2004 m. skirtos subsidijos finansuotinų išlaidų parinkimo laikotarpiu galės būti pradėtos mokėti nuo 2004 m. sausio 1 d., jei išlaidos nebus patirtos anksčiau subsidijos paskyrimo datos arba anksčiau finansuojamos įstaigos finansinių metų pradžios.2004 m. laikotarpiu finansuojamoms įstaigoms, kurių finansiniai metai prasideda prieš kovo 1 d., išimtis yra suteikiama tik šioms įsipareigojus pasirašyti subsidijos gavimo sutartį per pirmus keturis mėnesius nuo finansuojamos įstaigos biudžeto metų pradžios Finansų reglamento 112 straipsnio 2 punkte numatyta tvarka. Minėtuoju atveju subsidijos gavimo sutartis turėtų būti pasirašyta vėliausiai iki 2004 m. birželio 30 d.6. PROGRAMOS VALDYMASAtsižvelgdama į išlaidų/finansavimo analizę, Komisija gali nuspręsti pavesti vykdančiai agentūrai atlikti visas ar dalį Programos valdymo užduočių pagal Finansų reglamento 55 straipsnį. Komisija taip pat gali, neįtraukdama viešosios institucijos, finansuodama pagal ad hoc paslaugų sutartis, kreiptis pagalbos į ekspertus ir patirti kitų išlaidų už techninę bei administracinę pagalbą. Komisija taip pat gali finansuoti tyrimus bei organizuoti susitikimus ekspertų, galinčių pagerinti Programos įgyvendinimą, bei įsipareigoti vykdyti informavimo, viešinimo ir informacijos platinimo veiklą, tiesiogiai susijusią su Programos tikslų įgyvendinimu.7. PATIKRINIMAI IR AUDITAI7.1. Einamąją subsidiją gavusi įstaiga pateikia Komisijai, šiai pareikalavus, visus patvirtinamuosius dokumentus, jų tarpe auditorių finansinę ataskaitą apie išlaidas, patirtas subsidijos gavimo metais, už penkerių metų nuo paskutinės įmokos laikotarpį. Einamąją subsidiją gavusi įstaiga užtikrina, jei reikia, kad patvirtinamieji dokumentai, kuriuos turi įstaigos partneriai ar nariai, bus pateikti Komisijai, šiai pareikalavus.7.2. Komisija gali atlikti suteiktos subsidijos panaudojimo auditą arba pasitelkusi savo darbuotojus, arba pasirinktą kvalifikuotą nepriklausomą įstaigą. Toks auditas gali būti vykdomas, kol galioja sutartis ir penkerius metus nuo subsidijos likučio įmokos datos. Jei reikia, peržiūrėjusi audito išvadas, Komisija gali nuspręsti kompensuoti išlaidas.7.3. Komisijos darbuotojai ir Komisijos įgalioti nepriklausomi specialistai turi teisę patekti į subsidiją gavusių įstaigų biurus bei naudotis visa minėtuose biuruose esančia informacija, tame tarpe ir elektronine forma parengta informacija, reikalinga vykdant minėtą auditą.7.4. Audito Rūmams ir Europos kovos su sukčiavimu tarnybai (OLAF) yra suteiktos tokios pačios teisės, ypač minėtoji teisė patekti į audituojamų įstaigų biurus, kaip ir Komisijai.7.5. Siekiant apsaugoti Europos Bendrijų finansinius interesus nuo apgaulės ir kitų taisyklių pažeidimų, pagal šią Programą, Tarybos reglamento (EB, Euratomas) Nr. 2185/96 numatyta tvarka [3], Komisija gali atlikti spontanines patikras ir apžiūras. Jei riekia, Europos kovos su sukčiavimu tarnyba (OLAF) atlieka tyrimus, kuriuos reglamentuoja Europos Parlamento ir Tarybos Reglamentas (EB) Nr. 1073/1999 [4].[1] OL L 357, 2002 12 31, p. 1.[2] Išsami Europos mokymo ir lavinimo sistemų tikslų įgyvendinimo darbo programa (OL C 142, 2002 6 14, p. 1).[3] OL L 292, 1996 11 15, p. 2.[4] OL L 136, 1999 5 31, p. 1.--------------------------------------------------


title: 2004/654/EB: 2004 m. gegužės 27 d. Tarybos sprendimas, dėl Europos kultūros sostinės renginių 2007 m.

text:
24.9.2004

               LT

               Europos Sąjungos oficialusis leidinys

               L 299/19

      TARYBOS SPRENDIMAS

   2004 m. gegužės 27 d.
   dėl Europos kultūros sostinės renginių 2007 m.
   (2004/654/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 1999 m. gegužės 25 d. Europos Parlamento ir Tarybos sprendimą Nr. 1419/1999/EB, nustatantį Bendrijos veiksmus dėl Europos kultūros sostinės renginių 2005–2019 m. (1), ypač į jo 2 straipsnio 3 dalį ir 4 straipsnį,
   atsižvelgdama į 2004 m. balandžio mėn. Atrankos grupės ataskaitą, kuri pateikta Komisijai, Europos Parlamentui ir Tarybai pagal Sprendimo 1419/1999/EB 2 straipsnio 2 dalį,
   atsižvelgdama į 2004 m. balandžio mėn. 30 d. Komisijos rekomendaciją,
   NUSPRENDĖ:
   1 straipsnis
   Pagal Sprendimo Nr. 1419/1999/EB 2 straipsnio 1 dalį „Europos kultūros sostine 2007 m.“ paskiriamas Liuksemburgas.
   2 straipsnis
   Pagal Sprendimo Nr. 1419/1999/EB 4 straipsnį „Europos kultūros sostine 2007 m.“ paskiriamas Sibiju.
   3 straipsnis
   Abu paskirtieji miestai imsis reikiamų priemonių, kad užtikrintų veiksmingą Sprendimo Nr. 1419/1999/EB 1 ir 5 straipsnių įgyvendinimą.

      Priimta Briuselyje, 2004 m. gegužės 27 d.

            Tarybos vardu

            Pirmininkas

         J. O'DONOGHUE

      (1)  OL L 166, 1999 7 1, p. 1.


title: 2012/475/ES: 2012 m. rugpjūčio 2 d. Europos Centrinio Banko sprendimas, kurio panaikinamas Sprendimas ECB/2011/25 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu (ECB/2012/17)

text:
15.8.2012

               LT

               Europos Sąjungos oficialusis leidinys

               L 218/19

         EUROPOS CENTRINIO BANKO SPRENDIMAS
   2012 m. rugpjūčio 2 d.
   kurio panaikinamas Sprendimas ECB/2011/25 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu
   (ECB/2012/17)
   (2012/475/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnį ir 34 straipsnio 1 dalies antrą įtrauką,
   kadangi:

               (1)

               2011 m. gruodžio 14 d. Sprendimas ECB/2011/25 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu (1) turėtų būti pakeistas 2012 m. rugpjūčio 2 d. Gairėmis ECB/2012/18 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, ir kuriomis iš dalies keičiamos Gairės ECB/2007/9 (2), kad nacionaliniai centriniai bankai galėtų įgyvendinti papildomas padidintos kredito paramos priemones sutartinėse ir reguliavimo priemonėse, taikomose jų kitoms sandorių šalims;

               (2)

               Sprendimas ECB/2011/25 turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Sprendimo ECB/2011/25 panaikinimas
   1.   Sprendimas ECB/2011/25 panaikinamas nuo 2012 m. rugsėjo 14 d.
   2.   Nuorodos į panaikintą sprendimą laikomos nuorodomis į Gaires ECB/2012/18.
   2 straipsnis
   Įsigaliojimas
   Šis sprendimas įsigalioja praėjus dviem dienoms po jo priėmimo.

      Priimta Frankfurte prie Maino 2012 m. rugpjūčio 2 d.

            ECB Pirmininkas

         Mario DRAGHI

      (1)  OL L 341, 2011 12 22, p. 65.

      (2)  Žr. šio Oficialiojo leidinio p. 20.


title: 2012/387/ES: 2012 m. liepos 16 d. Tarybos sprendimas, kuriuo pratęsiamas atitinkamų priemonių, nustatytų Sprendime 2011/492/ES, kuriuo baigiamos konsultacijos su Bisau Gvinėjos Respublika pagal AKR ir ES partnerystės susitarimo 96 straipsnį, taikymo laikotarpis ir iš dalies keičiamas tas sprendimas

text:
17.7.2012

               LT

               Europos Sąjungos oficialusis leidinys

               L 187/1

         TARYBOS SPRENDIMAS
   2012 m. liepos 16 d.
   kuriuo pratęsiamas atitinkamų priemonių, nustatytų Sprendime 2011/492/ES, kuriuo baigiamos konsultacijos su Bisau Gvinėjos Respublika pagal AKR ir ES partnerystės susitarimo 96 straipsnį, taikymo laikotarpis ir iš dalies keičiamas tas sprendimas
   (2012/387/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1) su paskutiniais pakeitimais, padarytais 2010 m. birželio 22 d. Uagadugu (2) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   kadangi:

               (1)

               remiantis Sprendimu 2011/492/ES (4) konsultacijos su Bisau Gvinėjos Respublika pagal AKR ir ES partnerystės susitarimo 96 straipsnį buvo užbaigtos ir buvo imtasi to sprendimo priede nustatytų atitinkamų priemonių;

               (2)

               2012 m. balandžio 12 d. ginkluotųjų pajėgų elementai įvykdė valstybinį perversmą, kai turėjo prasidėti prezidento rinkimų, turėjusių įvykti sausio mėn. mirus prezidentui Bacai Sanhá, antrojo rinkimų turo rinkiminė kampanija;

               (3)

               pagrindinės AKR ir ES partnerystės susitarimo 9 straipsnio nuostatos tebėra pažeidinėjamos ir dabartinės sąlygos Bisau Gvinėjos Respublikoje žymiai pablogėjo ir jomis neužtikrinama pagarba žmogaus teisėms, demokratinių ar teisinės valstybės principų laikymasis;

               (4)

               todėl Sprendimas 2011/492/ES turėtų būti iš dalies pakeistas, siekiant pratęsti atitinkamų priemonių taikymo laikotarpį,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/492/ES galiojimo laikotarpis pratęsiamas 12 mėnesių. Tuo tikslu Sprendimo 2011/492/ES 3 straipsnio antroje pastraipoje data „2012 m. liepos 19 d.“ pakeičiama data „2013 m. liepos 19 d.“
   2 straipsnis
   Apie šio sprendimo priede pateiktą laišką pranešama Bisau Gvinėjos Respublikos valdžios institucijoms.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 16 d.

            Tarybos vardu

            Pirmininkas

         S. ALETRARIS

      (1)  OL L 317, 2000 12 15, p. 3.

      (2)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (OL L 287, 2010 11 4, p. 3).

      (3)  OL L 317, 2000 12 15, p. 376.

      (4)  OL L 203, 2011 8 6, p. 2.

      PRIEDAS
      Po konsultacijų, surengtų remiantis AKR ir ES partnerystės susitarimo 96 straipsniu, kurios 2011 m. kovo 29 d. įvyko Briuselyje, Europos Sąjunga 2011 m. liepos 18 d. nusprendė Tarybos sprendimu 2011/492/ES priimti atitinkamas priemones, įskaitant abipusius įsipareigojimus dėl laipsniško ES bendradarbiavimo atnaujinimo.
      Europos Sąjungos nuomone, per dvylika mėnesių po to sprendimo priėmimo nebuvo padaryta pažanga, o 2012 m. balandžio 12 d. ginkluotųjų pajėgų įvykdytas valstybinis perversmas žymiai pakenkė pažangai. Todėl ji nusprendė pratęsti savo Sprendimo 2011/492/ES taikymo laikotarpį 12 mėnesių iki 2013 m. liepos 19 d.
      Europos Sąjunga primena apie 2012 m. balandžio 23 d. priimtas Tarybos išvadas dėl Bisau Gvinėjos Respublikos, dar kartą pabrėžia, koks jai svarbus būsimas bendradarbiavimas su Bisau Gvinėjos Respublika, ir patvirtina savo pasiryžimą padėti Bisau Gvinėjos Respublikai pagal 2012 m. gegužės 18 d. JT Saugumo Tarybos rezoliuciją 2048 (2012) atkurti konstitucinę tvarką ir sukurti padėtį, kuriai esant būtų galima atnaujinti visapusišką bendradarbiavimą.
      Europos Sąjunga remia bendras tarptautinių partnerių pastangas atkurti stabilumą, demokratiją ir pagarbą žmogaus teisėms Bisau Gvinėjos Respublikoje.

         Pagarbiai

               Tarybos vardu

               Pirmininkė

            C. ASHTON

               Komisijos vardu

               Komisijos narys

            A. PIEBALGS


title: 2016 m. vasario 12 d. Tarybos sprendimas (ES) 2016/243 dėl Europos Sąjungos ir Kinijos Liaudies Respublikos susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį dėl nuolaidų pakeitimo Kroatijos Respublikos sąraše jai stojant į Europos Sąjungą pasirašymo Europos Sąjungos vardu

text:
20.2.2016

               LT

               Europos Sąjungos oficialusis leidinys

               L 45/12

         TARYBOS SPRENDIMAS (ES) 2016/243
   2016 m. vasario 12 d.
   dėl Europos Sąjungos ir Kinijos Liaudies Respublikos susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį dėl nuolaidų pakeitimo Kroatijos Respublikos sąraše jai stojant į Europos Sąjungą pasirašymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2013 m. liepos 15 d. Taryba įgaliojo Komisiją pradėti derybas su tam tikromis kitomis Pasaulio prekybos organizacijos narėmis pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį, į Europos Sąjungą stojant Kroatijos Respublikai;

               (2)

               derybas vedė Komisija, laikydamasi Tarybos priimtų derybinių nurodymų;

               (3)

               pabaigus tas derybas 2015 m. spalio 7 d. parafuotas Europos Sąjungos ir Kinijos Liaudies Respublikos susitarimas pasikeičiant laiškais pagal GATT 1994 XXIV straipsnio 6 dalį ir XXVIII straipsnį dėl nuolaidų pakeitimų Kroatijos Respublikos sąraše jai stojant į Europos Sąjungą;

               (4)

               Susitarimas turėtų būti pasirašytas,

         PRIĖMĖ ŠĮ SPRENDIMĄ:
   1 straipsnis
   Įgaliojama Europos Sąjungos vardu pasirašyti Europos Sąjungos ir Kinijos Liaudies Respublikos susitarimą pasikeičiant laiškais pagal GATT 1994 XXIV straipsnio 6 dalį ir XXVIII straipsnį dėl nuolaidų pakeitimo Kroatijos Respublikos sąraše jai stojant į Europos Sąjungą su sąlyga, kad tas Susitarimas (1) bus sudarytas.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. vasario 12 d.

            Tarybos vardu

            Pirmininkas

         J.R.V.A. DIJSSELBLOEM

      (1)  Susitarimo tekstas bus paskelbtas kartu su sprendimu dėl jo sudarymo.